Sannieshof-plaasaanval: Verdagte skuldig op alle aanklagte | Maroela Media
Nóg een van die ses verdagtes wat verlede jaar in hegtenis geneem is in verband met ŉ plaasmoord naby Sannieshof in Noordwes waartydens ŉ 59-jarige man doodgeskiet is en sy vrou erg gewond is, is Vrydagoggend skuldig bevind aan moord.
Kol. Adéle Myburgh, woordvoerder van die polisie, het dié nuus aan Maroela Media bevestig.
Volgens haar is Zacharia Nyalimathe (34), wat onskuldig gepleit het, skuldig bevind op tien aanklagte waaronder moord, poging tot moord en talle aanklagtes onder die vuurwapenwet.
Nyalimathe se skuldigbevinding kom nadat France Kubone (27), Tebogo Mogolotsane (29) en Joseph Zakenya (33) vroeër vanjaar aan dieselfde aanklagte skuldig bevind is. Hulle is elk tot 76 jaar tronkstraf gevonnis. Die vyfde verdagte is ŉ staatsgetuie en die sesde verdagte is op vrye voet.
Die polisie kon nie bevestig of Nyalimathe teen Vrydagmiddag gevonnis is en of die vonnisverrigtinge Maandag plaasvind nie.
BC Greyling (59), die oorledene, sy vrou, Marlette (57), en BC se ma, Magdaleen Greyling (87), is verlede jaar in hul huis oorrompel. Drie verdagtes het glo toegang tot die huis verkry deur een van die slaapkamers se groot vensters te breek, en nóg drie ander het buite die huis gewaak. BC het gaan ondersoek instel en was skaars in die portaal toe ŉ verdagte hom trompop in die bors geskiet het. Hy is op die toneel dood.
Marlette is tydens die voorval in haar regterblad geskiet. Die koeël is links bó haar buik uit en het een van haar longe skrams gemis. Magdaleen was ten tyde van die voorval ongedeerd, maar erg getraumatiseerd.
Marlette as “oorwinnaar” in die hospitaal. Foto: Verskaf
So dankbaar !!!!
Hoop die familie maak soos
die hani’s gemaak het met Clive Derby Lewis en sorg dat hulle nooit parool kry
Dankbaar vit jou Marlette hoop jy is gou op die been ev verwerk alles gou.
Kyk na bo en wees dankbaar vir jou lewe wat gespaar is.